Ministrstvo za zdravje RS

Štefanova 5

1000 Ljubljana

Minister za zdravje

g. Samo Fakin

**Zadeva: Informacijska tehnologija v slovenskem zdravstvu**

Spoštovani gospod Samo Fakin, Minister za zdravje,

Z namenom zagotavljanja ciljev DPOR smo ustanovili delovno skupino za IT DPOR, saj brez dobre informacijske podpore teh ciljev ne bo mogoče doseči. Po opravljeni analizi stanja na področju IT v slovenskem zdravstvu in ciljev DPOR, ter razprav na to temo v Delovni skupini IT DPOR priporočam, da se postavijo novi temelji informacijskega zdravstvenega sistema v R Sloveniji, ki naj bo enoten/povezan in bo zagotavljal visoko kvaliteto tako na strokovnem kot na poslovnem področju. To utemeljujemo na osnovi analize stanja IT v slovenskem zdravstvu, finančnih in poslovnih učinkov ter seveda boljše oskrbo bolnikov in vspostavitve kontrole kvalitete opravljenega dela.

*Finančni in poslovni učinki uvedbe centralne IT rešitve*

Javni zdravstveni zavodi danes podpirajo nekatere procese z IT rešitvami, ki so v delu že zastarele, ne zagotavljajo varstva osebnih podatkov na ustreznem nivoju ter so medsebojno nepovezane. Izmenjava primerov dobrih praks (znanja in izkušenj) ter sledenje finančnim učinkom poslovanja (boljše storitve za nižjo ceno) tako ni mogoče zagotavljati na najoptimalnejši način. Hkrati ne smemo zanemariti izgubljene priložnosti za odločanje na podlagi podatkov / dejstev. Podatki se nahajajo na različnih mestih, metodološko se praviloma ne zbirajo vedno na enovit način, zato je njihova uporaba omejena, t.i. čiščenje (usklajevanje) podatkov pa zahteva velike napore.

*Oskrba bolnikov in kontrola kvalitete*

Bolniki, še posebej onkološki, neprestano potujejo med različnimi nivoji zdravstvenega varstva, ki so trenutno informacijsko povsem ločeni, kar predstavlja hude ovire pri vpogledu v vse izvide, zgodovino bolezni kar vodi v veliki meri v podvajanje preiskav, podaljševanje čakalnih dob in na področju onkologije zato do močno zmanjšane možnosti za ozdravitev. Pri izvajanju zapletenih zdravljenj kot so onkološka je bistvenega pomena tudi kontrola kvalitete tako diagnostičnih metod kot načinov zdravljenja, ki jo bi tak enoten informacijski sistem, ki bi podpiral te procese lahko zagotavljal. Bistveno bi olajšal zbiranje vseh podatkov, ki so predmet zbiranja podatkov s strani Registra raka R Slovenije (vključno s predvidenimi kliničnimi registri) in omogočil tudi ažurnost teh poročil, ki so bistvena za planiranje sistemskih ukrepov na tem področju in spremljanje učinkovitsoti intervencij na področju primarne preventive, presejalnih programov in uvajanja novih dragih metod zdravljenja.

Spoštovani gospod Minister, menimo, da zgoraj našteti argumenti jasno kažejo prednosti enotnega informacijskega sistema v našem zdravstvu v korist naših bolnikov, ki potrebujejo in bodo potrebovali vzdržen zdravstveni sistem predvsem na področju onkologije, ki postaja eden glavnih epidemioloških problemov.

Zakotnik Branko Ljubljana 5.11.2018

Koordinator DPOR